Tienerswangerskap kan voorkom word | Suid-Kaap Forum
Tienerswangerskap kan voorkom word
Saturday, 19 March 2016, 08:00
HESSEQUA NUUS - Enige tiener onder die ouderdom van 18 jaar kan 'n swangerskap voorkom, slegs deur wilskrag en die besluit te neem.
Volgens my is tieners ten volle ingelig oor seks. Hulle maak kennis hiermee in skole, hul ouers, die media, vriende en ook by gesondheidsinrigtings.
Ongeag daarvan raak meisies steeds swanger, waarvoor daar verskeie redes is: Hulle wil nie hul kêrel verloor nie; hulle is bang hul ouers vind uit hul gebruik voorbehoedmiddels en hoop daarom dat hul 'veilige' seks beoefen; groepsdruk (wil nie 'uit' voel nie); hulle was nie bewus dat iemand omgang met hul gehad het nie as gevolg van dwelms of drank; verkragting wat nie aangemeld word nie of hulle het hul waardes, visie of drome vir die toekoms verloor.
Meeste tieners het geen idee watter effek 'n baba op haar toekoms gaan hê nie. Sy is gewoonlik nog op skool en kan geen finansiële bystand in die grootmaakproses lewer nie. Wanneer sy die skool verlaat om te gaan werk, is haar inkomste meestal nie genoeg vir haarself of die baba nie en is sy afhanklik van haar ouers se hulp.
Gewoonlik neem die ouers dan die verantwoordelikheid van ouerskap oor en geniet die meisie nie die vreugde van moederskap nie.
In baie gevalle haal sy haar frustrasies op die baba uit, omdat sy nie haar tienerlewe kan geniet soos haar vriende nie. Sy begin die baba as 'n oorlas beskou, veral as sy aandag aan die kind en haar skoolwerk moet gee.
Hierdie dinge kan tot depressie lei, veral indien haar verhouding met die vriend nie meer so liefdevol soos voorheen is nie. Soms gebruik sy die baba om in die verhouding te bly, wat sake vererger. Haar sosiale lewe word ingeperk en die ouers word dikwels nadergetrek om na die baba te kyk sodat sy tyd saam met haar vriende kan deurbring.
Sommige tieners beskou aborsie as 'n uitweg, maar ook hier is daar verskeie aspekte wat in ag geneem moet word - en tensy die swangerskap as gevolg van 'n verkragting was, lei so 'n aborsie later tot erge skuldgevoelens.
Weerhou jou van seks tot jy volwasse is en die verantwoordelikheid daarvan besef, verkieslik tot die dag wanneer jy trou. Om rond te slaap, kan siektes soos HIV/vigs of ander geslagsiektes veroorsaak, wat langdurige nagevolge het.
Read more about: tienerswangerskap tieners swanger pregnant
Posted on: 08:00 Sat, 19 March 2016